Idiome in Afrikaans – toortsie.com
Etiket: Idiome in Afrikaans
April 2, 2019 Maart 31, 2019 ~ Toortsie	~ 24 Kommentaar
Maart 8, 2019 Maart 8, 2019 ~ Toortsie	~ 17 Kommentaar
Idiome met 'n B
Maart 7, 2019 ~ Toortsie	~ 13 Kommentaar
Die eerste een waaraan ek kan dink, is dat iemand 'n bok vir sports is, maar ek wonder stilweg of dit 'n erkende Afrikaanse idioom is?
My man is 'n regte platjie en bak graag vir iemand 'n poets. Hy waag dit natuurlik lankal nie meer met my nie, sy kwota is reeds vol!
Deesdae voel dit vir my al hoe meer dat mense 'n berg van 'n molshoop maak. Ek weet nie of mense net aandag soek daardeur nie, of hulle dalk nie meer die taal so goed verstaan en dan dinge uit verband uit ruk nie, en of dit dalk deel is van die nuwe mode, om OCD te wees nie. Mense roem mos deesdae daarop dat hulle OCD is, asof dit 'n prestasie is. Net terloops.
Met die verkiesing op hande, sal daar weer goue berge belowe word deur al wat politieke party is, mense sal om die bos gelei word, alles net om stemme, en saam met dit natuurlik, mag, in die hande te kry. Ná die tyd sal al daardie beloftes vergete wees en sal mense besef die berg het 'n muis gebaar. Baie min sal van die beloftes kom en die lewe sal weer voortgaan nes altyd. In die meeste gevalle sal dit ook die laaste sien van die blikkantien wees en sal baie van die stemwerwers wat jou so graag besoek het en vriendelik gegroet het, in die niet verdwyn.
Dat dit baie keer waar is, is dat in die land van die blindes, eenoog koning is. Vandag, met inligting wat net 'n knoppiedruk ver is en binne elke persoon se bereik is, voel dit vir my selfs meer so. Die persoon wat bereid is om 'n bietjie meer moeite te doen, 'n ekstra tree te loop, 'n kans te waag, het baie keer die geleentheid om uit te skiet, en het die een wat bereid is om die 'knoppie te druk', die geleentheid om indruk te maak.
Dat bloed dikker is as water, is 'n gegewe. Bloed kruip waar dit nie kan loop nie. Ek sien dit in my eie lewe. Presies dieselfde nonsens sal ek opvreet van my naby-familie, maar soms nie duld van 'n ander persoon nie. .
Soos reeds vertel, was my blus Dinsdag 'n bietjie uit, maar die vlammetjie brand weer mooi. Van balke saag gaan ek julle niks vertel nie, ek praat nie uit nie.
Van bobbejane gepraat, ek het Maandag nie eers nodig gehad om die bobbejaan agter die bult te loop haal nie, daar was 'n regte bobbejaan by die erf langs ons huis! Regtig egtig! Maar, om bobbejane agter die bult te loop haal, is om moeilikheid te loop soek wat nog nie eers gebeur het nie. My tannie Essie het egter gesê, sy gaan haal nie die bobbejaan agter die bult nie, sy loop kyk net of hy daar is!
Mooi dag! Los die bobbejane agter die bult, bak mooi broodjies, buig die boompies terwyl hulle nog jonk is, en onthou, hoë bome vang maar die meeste wind, so moenie jou te maklik ontstel nie.
Augustus 24, 2017 Augustus 24, 2017 ~ Toortsie	~ 31 Kommentaar
Hester het die eerste uitdaging geplaas en ek is baie opgewonde! Ons moet skryf oor een of ander idioom in Afrikaans wat dalk in onbruik geraak het, en sommer ook vertel waar dit vandaan kom. Omdat paddatjies so 'n groot rol in hierdie hele reeks gaan speel, het ek dit goed gedink om na padda-idiome te kyk.
Ou paddatjie kom aangespring, kwaak, kwaak, kwaak, kwaak, kwaak!
Foto geleen by: http://www.hoezit.co.za/van-n-padda-vere-probeer-pluk/
Die eerste een lyk so: Van 'n paddda vere probeer pluk, en dit beteken om die onmoontlike te verwag.
Maroela Media sê dat die idioom, So waar soos 'n padda manel dra uit Nederland kom. In die ou dae het die ouderlinge mos manelle gedra, my pa het ook so 'n manelpak gehad wat gehou is vir wanneer hy op die kerkraad gedien het. My een seun het by sy matriekafskeid ook 'n manelpak aangehad en het tog te netjies gelyk! Die oorspronklike uitdrukking was 'so waar as wat kerkvors manel dra'. Die Afrikaanssprekendes het dit verander nas so waar as wat kikvors manel dra, en sover ek weet, is 'n kikvors 'n padda. Nou ja, so waar as wat padda manel dra, beteken dis baie seker.
Om 'n padda in die keel te hê, beteken dat jy hees is, of 'n krapperigheid in die keel het. Dis dan wat jy effens keel skoonmaak sodat die padda kan verdwyn. Maroela skryf dat hulle blykbaar in Engeland geglo het dat jy nie staande water moes drink nie omdat jy dan padda-eiers sou insluk in die proses. Ons glo dit natuurlik nog steeds dat jy nie staande water moet drink nie. Al manier wat hierdie paddas wat in jou maag uitbroei, sou uitkom, was deur die keel! Genade! En, skryf Maroela, dat keelinfeksies in die Middeleeue met 'n lewendige padda behandel was wat in die keel gesit is! Sjoe, hoe dankbaar is ek nou dat ons nie meer in die Middeleeue leef nie!
Louis Malherbe het gepraat van 'n padda in die pyp wat jou gekniehalter het as jy iets of iemand nie kon vergewe nie.
As jy dikmond is, lyk jy soos 'n opgeblaasde padda, en om so skurf soos 'n padda te wees, is ook nie eintlik 'n kompliment nie. Is jy met jou mond so skurf soos 'n padda, of is dit jou lyf wat so skurf is?
Hoor hierdie interessante een: 'n Stomp mes word 'n paddaslagter genoem, omdat dit die enigste ding is wat 'n stomp mes sal kan sny. (Ek dink in my laai lê 'n hele klomp van hulle!
Ondersteun hierdie inisiatief van Hester en gaan skryf jou idioom in Afrikaans en laat hierdeur Afrikaans blom!